text: Peleüs fu uns riches reis,
   Mout proz, mout sages, mout corteis:
   Par Grece alot sa seignorie
   E del regne ot mout grant partie ;
   Sa terre teneit quitement
   Bien e en pais e sagement.
   Icist reis aveit un suen frere,
   Fil de son pere e de sa mere :
   Eson ert par non apelé ;
   En Penelope la cité
   Ne sai s'ert reis o cuens o dus,
   Quar li Livres ne m'en dit plus.
   Icist Eson un fil aveit
   Qui Jason apelez esteit,
   PageV01P039
   De grant beauté e de grant pris
   E de grant sen, si com jo truis.
   Grant force aveit e grant vertu,
   Par maint regne fu coneü;
   Mout fu corteis e genz e proz
   E mout esteit amez de toz ;
   Mout por demenot grant noblece
   E mout amot gloire e largece ;
   Trop ert de lui grant reparlance,
   E tant aveit fait dès enfance
   Que mout ert coneüz sis nons
   Par terres e par regions.
   Quant ço vit li reis Peleüs
   Que Jason montot plus e plus
   E que chascun jor s'essauçot,
   Dotanz en fu, paor en ot
   Que tant creüst, que tant montast
   Que de la terre le getast,
   Et crient que, s'il vit longement,
   Qu'il ne l’en laissera neient.
   Mout a grant dote Peleüs
   Que le regne ne li laist plus ;
   Quar, se il s’en vueut entremetre,
   PageV01P040
   Bien len porra del tot fors metre.
   Mout ot vers lui le cuer felon,
   Nene faiseit se penser non,
   Saveir par com faite mesure
   Porreit ja prendre engin e cure,
   Come il alast a male voë,
   Si que la terre ne fust soë
   Ne de rien nel poüst gregier.
   Mout se penot de l'engeignier,
   Ja seit ço que mout s'en celot
   Ne nul semblant ne l’en mostrot.
   En icel tens, ço truis lisant,
   Avint une merveille grant
   En l’isle de Colcos en mer,
   Ensi l'oï l’autr’ier nomer.
   La ot, ço set l'om, un mouton
   Qui tote aveit d’or la toison;
   Mais n'esteit rien de cel poëir,
   Ne par force ne par saveir,
   Qu'il seüst engeignier ne faire
   Coment d’iluec le poüst traire.
   A rien n'esteit chose seüe
   PageV01P041
   Coment la Toison fust eüe,
   Onques nus hom saveir nel pot;
   E sacheiz bien teus la guardot,
   Ja de l’aveir n'eüst envie
   Nus hom, qui n'en perdist la vie :
   Maint s’i cuiderent essaier,
   Cui il n'en lut puis repairier.
   Peleüs fu de mal porpens :
   Ne vit engin ne lieu ne tens
   Com faitement poüst ovrer
   De son nevo a mort livrer.
   Ses nies esteit, mout le dotot :
   Mais ne voleit pas ne n'osot
   Mostrer ne faire aucun semblant
   Qu’il le haïst ne tant ne quant.
   Porpensa sei qu'il requerreit
   E en toz sens porchacereit
   Coment Jason la en alast,
   Si que ja mais ne retornast :
   Bien set, s'il l'i puet faire aler,
   PageV01P042
   Ne l’estuet mais de lui doter,
   Ne del repairier n’a dotance,
   Ainz est de ço bien a fiance
   Que la iert sa fin, la morra
   Ne ja mais n'en repairera.
   Ne demora pas puis un meis
   C’une grant feste fist li reis.
   Grant fu la cort qu’il ajosta
   E grant la gent qu'il assembla :
   Assez i ot contes e dus
   E chevaliers set cenz e plus,
   Jason i fu e Herculès,
   Cil qui sostint maint pesant fais
   E mainte grant merveille fist
   E maint felon jaiant ocist
   E les bones iluec ficha,
   Ou Alixandre les trova :
   Ses granz merveilles e si fait
   Seront a toz jorz mais retrait.
   Grant e pleniere fu la corz,
   E quant ele ot duré set jorz,
   S'a li reis Jason apelé,
   Oiant toz l'a areisoné :
   PageV01P043
   « Oies, beaus nies » fait Peleüs,
   « Rien que seit vive n'aim jo plus
   « Com jo faz tei, ço saches bien,
   « Mais mostrer te vueil une rien.
   « Mout par ies beaus, proz e hardiz,
   « S'ies chevaliers granz e forniz ;
   « Mout as gent cors e grant vertu,
   « Si t'ies en maint lieu combatu,
   «Toz jorz en as victoire eüe;
   « Mainte chose t'est avenue,
   « Dont tu te puez mout faire liez
   « E dont tu ies mout essauciez.
   « Nus n'est hui vis de ton aage
   « Qui proëce ne vasselage
   « Ait envers tei de nule terre :
   «Trop par porras ancor conquerre.
   « Mout as grant pris e grant valor,
   « Mout as conquise grant honor,
   « Mais conquerre la puez mout maire.
   « S'une chose poëies faire,
   « S’esteies si proz ne si os
   PageV01P044
   « Que tu la Toison de Colcos,
   « Que de fin or est senz dotance
   « E dont il est tel reparlance,
   « Poüsses par nul sen aveir,
   « Ne par force ne par saveir,
   « Si avreies plus los conquis
   « Que hom qui onc fust nez ne vis.
   « E saches, sor les deus te[l] jur
   « E leiaument t’en faz seür,
   « Se tu la Toison puez aveir,
   « De mon regne te ferai heir,
   « E a mon tens e a ma vie
   « T’en liverrai la seignorie :
   « De tot seras e maistre e sire ;
   « Ja ne voudras penser ne dire
   « Cele chose que jo ne face,
   « Que bel te seit ne que te place. »
   Jason oï que li reis dist
   E la pramesse qu'il li fist ;
   S’ot les granz biens qu’il li retrait
   PageV01P045
   Des granz proëces qu'il a fait.
   Mout li fu bel e mout li plot,
   E mout grant joie en sei en ot ;
   Set qu'il a tant force e vigor
   E sen e proëce e valor
   Que la Toison senz faille avra,
   Dès que il s’en entremetra ;
   Ja ne sera en lieu si fort,
   Ço li est vis, ne l’en aport.
   Grant cuer a e grant volenté
   D’aler en estrange regné
   E de veeir les regions
   Dont a oï nomer les nons ;
   E mout voudreit faire tel rien
   Que l’om li atornast a bien
   E dont il essauçast son nom.
   La pramesse ot e le gran don
   Que sis oncles li prameteit :
   Nul mal engin n’i entendeit,
   Ainz cuidot bien certainement,
   Senz nul autre decevement,
   Que por son bien li loast faire;
   N’i entendeit mal ne contraire.
   Tot bonement li respondi :
   « Sire », fait il, « vostre merci.
   PageV01P046
   « Bien sai e vei, n'en dot de rien,
   « Que m'onor volez e mon bien ;
   « Haute chose me prametez :
   « Granz merciz vos en rent e grez ;
   « La irai jo, quant bel vos est,
   « Mout volentiers, vez m'en tot prest.
   « Ja n’en quier plus lonc sojor faire :
   « Se deus me guarist de contraire,
   « O mei s'en vendra la Toison :
   « Ja n'iert si guardez li mouton. »
   A guari se tient Peleüs :
   Mander e querre fait Argus.
   Engeigniere fu buens provez,
   Li plus tres sages qui fust nez :
   L'om ne saveit soz ciel son per.
   Ne qui si bien seüst ovrer,
   Quant li reis l’ot a sei mandé,
   Preié li a e comandé
   C’une nef seit faite e hastee,
   Fort e siglant e atornee
   A endurer un fort torment
   PageV01P047
   E un orage e un grant vent.
   Argus respont : « Jusqu’a un meis,
   « O, se devient, bien tost anceis,
   « Iert si aprestee la nef,
   « Nen iert a dire mast ne tref. »
   Cil se pena de la nef faire,
   Qui mout en sot bien a chief traire :
   Bele fut mout e grant e fort,
   E bien furent garni li bort.
   Ço vuelent dire li plusor,
   Mais jo nel truis mie en l’autor,
   Que ço fu la premiere nef
   Ou onques ot sigle ne tref,
   Ne que primes corut par mer.
   Cil qu’i osa premiers entrer,
   Ço fu Jason, ço est cuidé,
   Mais n'en truis mie autorité.
   PageV01P048
   Cil ot la nef apareilliee.
   E bien cloëe e chevilliee
   E encordee de funains ;
   E governauz i ot e reins,
   Veiles, utages e hobens,
   E forz chaables e granz drens.
   N'i ot rien plus que aprester :
   Dès or puet om o li sigier
   Par mi la mer a hautes veiles
   E au soleil e as esteiles.
   La novele fu ja alee
   Par Grece et par mi la contree
   Que Peleüs li reis faiseit
   Une nef faire a grant espleit,
   En que Jason deveit entrer,
   Qui en Colcos voleit sigler,
   Car aveir cuide la toison
   PageV01P049
   Que de fin or est el mouton.
   Li plus pro e li plus vaillant
   E cil qui plus erent aidant,
   Plus redoté, plus coneü,
   En sont dreit a Jason venu :
   Ofert, pramis e dit li ont
   Qu'ensemblement o lui iront.
   E il trestoz les en mercie,
   E doucement lor dit e prie
   Que, quant il avreit bon orage
   E il verreient son message,
   Apareillié fussent e prest
   De venir la ou la nef est.
   Ensi li ont tuit otreié :
   Après ont pris de lui congié.
   Quant vint contre le tens novel,
   Que doucement chantent oisel,
   Que la flor pert e blanche e bele,
   E l'erbe est vert, fresche e novele ;
   PageV01P050
   Quant li vergier sont gent flori
   E de lor fueilles revesti,
   L'aure douce vente soëf,
   Lors fist Jason traire sa nef
   Dedenz la mer, ne tarja plus.
   Argo ot non del non Argus :
   Argus l'aveit faite e ovree,
   Por Argus fu Argo nomee.
   Guarnir la fist Peleüs bien :
   Ne lor defailleit nule rien
   De quant que lor esteit mestier.
   Venu furent li chevalier
   E tuit si autre compaignon :
   En la nef entrent a bandon.
   Ensemble o eus vait Herculès,
   Qui parenz ert Jason mout près.
   Li venz corut devers la terre,
   Qui la nef tost del port desserre ;
   La veile ont fait el mast drecier.
   Bon vent orent e dreiturier,
   Donc comencierent a sigler
   Par mi la transe de la mer.
   Tant ont siglé a veile pleine.
   PageV01P051
   Ainz que trespassast la semaine,
   Ariverent as porz de Troie
   A grant leece e a grant joie :
   El havre de Simoënta
   Sai bien que la nef ariva.
   Fors s'en eissirent ambedui,
   Jason e Herculès o lui,
   E tuit lor autre compaignon :
   Grant joie meinent el sablon.
   Lor eve douce ont refreschiee,
   Que la mer aveit empeiriee ;
   Sor le rivage el bel gravier
   Ont fait conreer lor mangier.
   Dous jorz aveient sojorné,
   Quar auques esteient lassé ;
   N’aveient mie grant corage
   De faire el païs lonc estage,
   Mais mout lor ert e buen e bel
   De reposer en lieu novel
   E d'auques sojorner lor cors.
   Tuit esteient de la nef fors :
   Mal ne damage ne faiseient
   PageV01P052
   En la contree ou il esteient.
   Reis de Troie Laomedon
   A oï dire que Jason
   Ert arivez e Herculès,
   E autre chevalier adès
   Plus de set cenz, des plus hardiz
   E de Grece des plus esliz,
   Sont de lor terre ça venu :
   Le païs avront confondu,
   Les chasteaus ars, prise la preie,
   Se il mout tost nes en enveie :
   Nes i vueille ja consentir,
   Quar granz maus l'en porreit venir.
   Laomedon fu de grant sens :
   Crienst e dota en son porpens,
   Se ceus de Grece consenteit
   Ne en nul sen lor amordeit
   Qu’il arivassent a ses porz,
   Il en sereit honiz e morz ;
   Bien en porreit perdre s'onor,
   E quant vendreit al chief del tor,
   Tost li fereient lait damage.
   PageV01P053
   Li reis a pris un suen message :
   Cuens esteit cil de haut parage,
   Pro d'ome aveit en lui e sage,
   Son talent li encharge e dit,
   E cil l’a bien mis en escrit.
   Puis est montez el palefrei,
   Dis compaignons mena o sei ;
   Tant chevauchierent a espleit
   Que al port sont venu tot dreit;
   Le seignor ont tant demandé
   Que li autre lor ont mostré.
   Son message li dist li cuens,
   Qui sire e mestre esteit des suens :
   « Jason, » fait il, entent a mei :
   « Oies que di de part le rei,
   « A tei mande nomeement,
   « E a ces autres ensement,
   « Que tost en eissiez de sa terre,
   « Qu’en pais la vueut tenir senz guerre.
   « Senz son congié e senz son gré
   « Estes en son païs entré :
   PageV01P054
   « Il ne set pas por quel afaire,
   « Mais mout li torne a grant contraire
   « Dont vos onques ci arivastes
   « Ne que dedenz sa terre entrastes.
   « Ne vueut que plus i demoreiz,
   « Ainz vueut tres bien que vos sacheiz,
   « Tost vos torreit a grant folie.
   « Ne vos i aseürez mie :
   « Eissiez vos en grant aleüre,
   « Qu'om ne vos face autre laidure ;
   «S'un sol jor aviëz enfrait
   « Le devié que par mei vos fait,
   « N'en porreit puis un sol baillier
   « Que tot nel feïst detrenchier;
   « De vos sereit faite jostise,
   « Ja n'en sereit raençon prise. »
   Jason oï la desfiance,
   Grant duel en ot e grant pesance :
   « Par Deu, » fait il, « seignor Grezeis,
   « Grant honte nos a fait li reis,
   « Qui de sa terre nos congiee,
   « E ço nos mande e nos deviee
   PageV01P055
   « Que demain n'i seions trové.
   « Nos deüssons estre honoré
   « Par lui e par la soë gent,
   « Mais de tot ço n’a il talent :
   « Mauvaisement nos i honore ;
   « Mais ancor cuit veeir tel hore
   « Qu'il s'en repentira mout chier.
   « Vassaus, » fait il al messagier,
   « Dire poëz a vostre rei
   « Que, par les deus de nostre lei,
   « Quant nos ici preïmes port,
   « Damage, orgueil, honte ne tort
   « Ne volions faire en sa terre,
   « Ne n'avions talent de guerre ;
   « E s’il en Grece fust venuz,
   « A grant joie fust receüz:
   « Il n’en fust mie congeez,
   « Anceis i fust mout honorez.
   « A mainz sera ancor retraite
   « Ceste honte qu'il nos a faite,
   « A teus cui mout en pesera :
   PageV01P056« Ço cuit, ja faille n’i avra. »
   Herculès a dit al message :
   « Vassal, le port e le rivage
   « Guerpirons nos hui o demain,
   « Mais d’une chose faz certain
   « Laomedon vostre seignor :
   « Jusqu'a treis anz verra tel jor
   « Qu’en cest païs ariverons,
   « Que ja congié ne l'en querrons,
   « Ne ja por vié ne por manace,
   « O li seit bel, o li desplace,
   « N'i laisserons a sojorner.
   « Enoier nos deit et peser
   « De la honte qu'il nos a fait.
   « Meü devreit aveir tel plait
   « Qui li tornast a deshonor,
   « Ainz que venist al chief del tor,
   « E dont toz jorz se poüst plaindre :
   « Si fera il, ne puet remaindre. »
   Li messages fu mout corteis :
   « Par Dieu », fait il, « seignor Grezeis,
   « Laide chose est de manacier
   PageV01P057
   « Jo ne ving pas a vos tencier :
   « Mon message vos ai dit bien,
   « Ne cuit qu'i obliasse rien;
   « Jo n'en ai plus o vos que faire,
   « Dès or me metrai el repaire :
   « Se il vos plaist, vos en ireiz,
   « E, s’il vos plaist, vos remandreiz ;
   « Mais, ço sacheiz, jo loëreie
   « Que vos meïsseiz a la veie. »
   A tant s’en part, si s'en retorne,
   E cil remestrent trist e morne.
   Une chose puet om saveir :
   S’il en eüssent le poëir,
   Ja de la terre nen eississent
   Desci que damage i feïssent ;
   Mais poi sont gent al comencier :
   Iço le lor a fait laissier.
   N'i oserent plus remaneir :
   En lor nef entrent vers le seir,
   Fortment siglerent e nagierent,
   De la contree s'esloignierent.
   PageV01P058
   Mout regrete sovent Jason
   Ço que lor fait Laomedon
   A lui et a ses compaignons.
   Tant ont tiré as avirons
   Et tant siglé as pleines veiles
   E a la lune e as esteiles,
   Qu'il ariverent en Colcon.
   De la nef est eissuz Jason,
   Herculès e si compaignon.
   Sor le rivage, el bel sablon,
   Vestirent lor cors gentement :
   Riche furent lor garnement
   De dras de seie a or brosdez,
   De gris e d’ermine forrez ;
   Li plus povres ot vesteüre
   Riche e bien faite a sa mesure.
   Une cité ot iluec près,
   Que l’om clamot Jaconitès :
   Bele ert e grant e fort e gente,
   Tors i aveit bien plus de trente;
   Close esteit tote de bon mur
   De fin marbre, serré e dur;
   PageV01P059
   Mout i aveit riches maisons
   E granz palais e hauz donjons,
   E chevaliers e marcheanz
   Riches e sages e mananz ;
   Dames i ot mout e puceles,
   E borgeises cointes e beles.
   Mout fu la cité bien fondee,
   E mout fu riche la contree :
   De fruiz, d’oiseaus e de peissons
   I ot, ço sacheiz, granz foisons.
   Bele e riche ert Jaconitès,
   Li reis aveit non Oëtès :
   Assez aveit riche tenue,
   Quar mout ert bien l'isle vestue.
   Beaus fu li tens e cler le jor,
   Come el termine de pascor,
   Jason li proz e Herculès
   Et tuit lor compaignon après
   Sont venu dreit a la cité :
   Gentement furent conreé ;
   Bien semblerent bone maisniee,
   Quar trop fu bien apareilliee.
   PageV01P060
   A merveille les esguarderent,
   Quant il en la cité entrerent,
   Cil des rues e des soliers
   Des fenestres e des planchiers,
   Et mout par sont en grant d'enquerre
   Dont il vienent ne de quel terre ;
   Mais cil ne pristrent fin ne cès
   Desci qu'il vindrent el palais
   Ou Oëtès li reis esteit,
   Qui un grant plait le jor teneit.
   Devant la sale de la tor,
   Fors des arvous del parleor,
   Ot une place grant e lee,
   De haut mur tote avironee;
   Le trait durot a un archier :
   La joërent maint chevalier
   As dez, as eschès e as tables,
   E as autres gieus deportables.
   PageV01P061
   Assez en i aveit le jor :
   Maint bon cheval, maint bon ostor
   E maint chier riche guarnement
   I poüst l'on veeir sovent.
   Par la porte entrent li Grezeis :
   Oëtès vait contre eus li reis;
   Si baron e si vavassor
   Les reçurent a grant honor.
   Quant li reis sot qui il esteient,
   Ou aloënt e dont veneient,
   Honora les de grant maniere
   Et mout par lor fist bele chiere ;
   La nuit lor fist si bel ostel
   Qu’onc puis qu'il murent n'orent tel.
   A mangier lor dona assez
   E mout les a bien conreez :
   Assez i sistrent longement,
   Pro i ot claré e piment.
   Li reis es chambres enveia,
   E si tramist por Medea :
   C’est une fille qu'il aveit,
   Que de mout grant beauté esteit ;
   II n'aveit plus enfant ne heir.
   PageV01P062
   Trop ert cele de grant saveir :
   Mout sot d’engin e de maistrie,
   De conjure e de sorcerie ;
   Es arz ot tant s'entente mise
   Que trop par ert sage e aprise;
   Astronomie e nigromance
   Sot tote par cuer dès enfance ;
   D'arz saveit tant e de conjure,
   De cler jor feïst nuit oscure;
   S'ele vousist, ço fust viaire
   Que volisseiz par mi cel aire ;
   Les eves faiseit corre ariere :
   Scientose ert de grant maniere.
   Sot que li reis la demandot,
   Si s’atorna plus bel que pot :
   D'une porpre inde a or gotee,
   Richement faite e bien ovree,
   Ot un bliaut forré d'ermines,
   E un mantel de sambelines
   PageV01P063
   Covert d'un drap outremarin
   Qui ses set peis valeit d'or fin.
   Quant gentement se fu vestue,
   Si est des chambres fors eissue;
   Ses puceles mena o sei,
   Desci qu'el fu devant le rei.
   Trop fu bele de grant maniere
   De cors, de façon e de chiere.
   Bendee fu d'un treceor,
   Onques nus hom ne vit meillor ;
   A ses cheveus esteit orlaz.
   Autre parole ne vos faz,
   Mais el païs ne el regné
   N'aveit dame de sa beauté.
   Par mi la sale vint le pas ;
   La chiere tint auques en bas,
   Plus fine e fresche e coloree
   Que la rose quant ele est nee :
   Mout fu corteise e bien aprise.
   Oëtès l'a lez lui asise.
   Bien ot enquis e demandé
   Dont cil erent, de quel regné.
   Quant ele certainement sot
   PageV01P064
   Que c'ert Jason, mout par li plot :
   Mout en aveit oï parler
   E mout l'aveit oï loër.
   Mout l'aama enz en son cuer :
   Ne poëit pas a nesun fuer
   Tenir ses ieuz se a lui non ;
   Mout li ert de gente façon.
   La forme esguarde de son cors :
   Cheveus recercelez e sors
   A e beaus ieuz e bele face, —
   Dès or criem que trop ne li place; —
   Bele boche a e dous reguarz,
   Bel menton, bel cors e beaus braz ;
   Large e grant a la forcheüre,
   Si a mout simple parleüre,
   Sage est e de bone maniere.
   Mout le reguarde en mi la chiere.
   PageV01P065
   Mout i a Medea ses ieuz
   Douz, frans e simples, senz orguieuz ;
   Mout le remire doucement :
   Sis cuers de fine amor esprent :
   Mout par li plaist, mout li agree.
   Tost li avreit s’amor donee,
   S'il fust en lieu qu’il li queïst :
   Ne cuit ja l'en escondeïst.
   Onc mais nul jor n'i entendi,
   N’amer ne voust ne n'ot ami :
   Or i a si torné son cuer
   Qu'el ne laira a nesun fuer
   Qu'ele n'en face son poëir ;
   Poi preisera tot son saveir,
   S'ele n'aemplist son corage :
   Mout le desire a mariage.
   Ensi sofri a mout grant peine
   Toz les uit jorz de la semaine ;
   N'ot bien ne repos ne solaz :
   PageV01P066
   Dès or la tient bien en ses laz
   Amors, vers cui rien n'a defense.
   Sovent esguarde e se porpense
   Coment ele ait joie pleniere,
   Quar destreite est de grant maniere :
   Mout en dote le comencier.
   Un jor, quant vint après mangier,
   Si l'ot li reis a sei mandee
   En la sale pavementee,
   Assez la conjot e embrace,
   Cent feiz li a baisié la face ;
   Comande li e dit après
   Que o Jason e Herculès
   Parout par bien, tant li consent.
   E cele, que d'amor esprent,
   S'en vient a eus mout vergondose,
   De parler sage e sciëntose.
   Mout par li fait Jason grant joie;
   Soëf, basset, que l'om ne l'oie,
   Li dist : « Vassaus, ne tenez mie
   « A mauvaistié n'a legerie,
   « Se a vos me vieng acointier :
   PageV01P067
   « II ne vos deit pas enoier.
   « Dreiz est e biens, ço m’est avis,
   « Qui home veit d’autre païs,
   « Qu'il l’aparout e areisont
   « E que leial conseil li dont. »
   — Dame, » fait il, « vos dites bien :
   « Merci vos rent sor tote rien
   « Dont il vos plot qu’a mei parlastes
   « E que premiere m’areisnastes.
   « Fait i avez que de bon aire,
   « E quant tant vos en plot a faire,
   « A toz les jorz de mon aé
   « Sacheiz vos en savrai mais gré.
   « Mout par poëz grant joie aveir,
   « Quar pleine estes de grant saveir,
   « Beauté avez mout e franchise
   « E de haut sen estes aprise.
   —Jason, » fait ele, « bien savon
   « Que vos venez por la Toison :
   « Onques por el ça ne venistes.
   PageV01P068
   « Mais grant estoutie empreïstes,
   « Quar, se erent tuit assemblé
   « Cil qui furent e qui sont né,
   « Ne porreient il engeignier
   « Ne porquerre ne porchacier
   « Par qu'il la poüssent aveir :
   « De ço n'aiez vos ja espeir,
   « Por neient le cuideriëz.
   « Por quei vos travailleriëz ?
   « Essaié s'i sont ja plusor,
   « Quin furent mort al chief del tor :
   « Onques n'oï qu’en eschapast
   « Nus, qui de l'aveir se penast.
   « Li deu i ont lor guarde mise
   « Par tel maniere e par tel guise
   « Com te dirai, quar bien t'est ues.
   « Mars i a mis d'arain dous bues :
   PageV01P069
   « Quant ire e mautalenz les toche,
   « Par mi les nes e par la boche
   « Gietent de lor cors feu ardant :
   « Ja de la mort n'avra guarant
   « Quin iert atainz ne conseüz,
   « Sempres n’arde com se c'ert fuz.
   « Par art e par conjureison
   « Ont cil en guarde le mouton :
   « Qui la Toison voudra aveir,
   « Si covendra par estoveir
   « Que il les puisse si danter
   « Que traire les face e arer.
   « Mars, li poissanz deus de bataille,
   « Les i a mis ensi senz faille.
   « Ancore i a el a passer
   « Que fait assez plus a doter :
   « Quar uns serpenz qui toz jorz veille,
   « Qui pas ne dort ne ne someille,
   « Le reguarde de l'autre part
   « Par tel engin e par tel art,
   PageV01P070
   « Que ja rien n'i aprochera
   « Si tost come sempres morra ;
   « Quar feu giete ensemble e venin,
   « Qui tost li a doné la fin.
   « Granz est e fiers e trop hisdos,
   « Onc hom ne vit si merveillos :
   « Ne porreit mie estre conquis
   « Ne engeigniez a estre ocis.
   « Que t’en fereie lonc sermon ?
   « Saches ja n'avras la Toison
   « Por rien que seit, nel cuider mie :
   « Guar come as empris grant folie !
   « Ainz te di bien, se tu i vas,
   « Que ja mais n'en retorneras. »
   Jason respont come afaitiez :
   « Dame », fait il, « ne m'esmaiez :
   « Ne sui mie por ço venuz
   « Que m’en torge come esperduz ;
   « Mieuz vueil morir que jo n'essai
   « S’en nul sen aveir le porrai.
   PageV01P071
   « Se o mei ne l’en puis porter,
   « Ja mais ne m'en quier retorner;
   « Quar a toz jorz honiz sereie,
   « Si que ja mais honor n'avreie.
   « Par ci m'en covient a passer :
   « Tant en ai fait nel puis muër ;
   « Seit maus, seit biens, que que m'en vienge,
   « Ne puet estre que jo m'en tienge.
   — Jason, » fait ele, « bien entent
   « N'en querreies chastiëment.
   « Seürs puez estre de morir :
   « De ço ne te puet nus guarir.
   « Dueus e pitiez me prent de tei :
   « La en iras, ço sai e vei ;
   « Mais se de ço seüre fusse
   « Que jo t'amor aveir poüsse,
   « Qu'a femme espose me preisses,
   « Si que ja mais ne me guerpisses,
   « Quant en ta terre retornasses,
   « Qu’en cest païs ne me laissasses,
   « E me portasses leial fei,
   PageV01P072
   « Engin prendreie e bon conrei
   « Com ceste chose parfereies,
   « Que mort ne mahaing n'i prendreies.
   « Fors mei ne t'en puet rien aidier
   « Ne aveier ne conseillier.
   « Mais jo sai tant de nigromance,
   « Que j'ai aprise dès m'enfance,
   « Que, quant que jo vueil, tot puis faire :
   « Ja ne m'iert peine ne contraire.
   « Quant que est grief, tot m'est legier :
   « Ja n'i troverai encombrier.
   « Or esguarde que tun feras,
   « Saveir se tu[l] m'otreieras :
   « Ton cuer m'en di senz deceveir,
   « Tot ton corage en vueil saveir.
   — Dame, » fait il, « jo qu'en direie ?
   « Sor toz les deus vos jurereie
   « E sor trestote nostre lei
   « Amor tenir e porter fei ;
   PageV01P073
   « A femme vos esposerai,
   « Sor tote rien vos amerai.
   « Ma dame sereiz e m'amie,
   « De mei avreiz la seignorie :
   « Tant entendrai a vos servir
   « Que tot ferai vostre plaisir.
   « Menrai vos en en ma contree,
   « Ou vos sereiz mout honoree :
   « Tuit vos i porteront honor,
   « E li plus riche e li meillor ;
   « Plus i avreiz joie a plaisir
   « Que li cors n'en porra sofrir. »
   La pucele respont a tant :
   « Or sai », fait el, « vostre talant.
   « Ço remandra jusqu'eneveis
   « Que se sera couchiez li reis.
   « En ma chambre vendreiz toz sous :
   « Ja compaignon n’avreiz o vos,
   « La me fereiz tel seürance
   « Que vers vos n'aie plus dotance ;
   « Puis vos dirai com faitement
   « Porreiz les bues e le serpent
   « Veintre e danter e justisier :
   PageV01P074
   « Ja puis n'avreiz d'eus encombrier.
   — Dame », fait il, « ensi l'otrei :
   « Mais enveiez, sos plaist, por mei;
   « Quar ne savreie ou jo alasse,
   « Ne a quel hore jo levasse. »
   Dist la pucele : « C'iert bien fait. »
   Congié a pris, puis si s'en vait;
   Ariere en ses chambres s’en entre.
   Mout li tressaut li cuers el ventre;
   Esprise l'a forment Amors.
   Mout li enuie que li jors
   Ne s'en vait a greignor espleit :
   Mout se merueille que ço deit.
   Tant a le soleil esguardé
   Que ele le vit esconsé.
   Mout li tarja puis l'anuitier,
   Que son plait li fait porloignier;
   PageV01P075
   E quant le jor en vit alé,
   N'ot ele pas tot achevé :
   Soventes feiz a esguardé
   La lune s'ele esteit levee.
   Crient que sempres s'en aut la nuit :
   Ne li torne mie a deduit
   Ço que par la sale veillierent
   E ço que pas ne se couchierent.
   Son vuel, fussent tuit endormi :
   Mout par en a son cuer marri.
   As uis des chambres vait oïr
   S'ancor parolent de dormir ;
   Iluec escoute, iluec estait.
   N'en ot tenir conte ne plait :
   « Iço, » fait ele, « que sera ?
   « Ceste gent quant se couchera ?
   « Ont il juré qu'il veilleront
   « E que mais ne se coucheront ?
   « Qui vit mais gent que tant veillast,
   « Que de veillier ne se lassast ?
   PageV01P076
   « Mauvaise gent, fole provee,
   « Ja est la mie nuit passee,
   « Mout a mais poi desci qu'al jor.
   « Certes mout a en mei folor :
   « De quei me sui jo entremise ?
   « Mieuz en devreie estre reprise
   « Que cil qui est trovez emblant.
   « Fol corage e mauvais semblant
   « Porreit l'om or trover en mei,
   « Que ci m'estois ne sai por quei.
   « Estuet me il estre en esfrei
   « Que volentiers ne vienge a mei
   « Jason, quel hore qu'i envei ?
   « O il, mout volentiers, ço crei.
   « Que faz jo ci ne cui atent?
   « Tant en ai fait qu'or m’en repent. »
   De l’uis se part en itel guise.
   Vint a son lit, si s’est asise ;
   Mais jo cuit bien certainement
   Qu'el n'i serra pas longement.
   PageV01P077
   Relieve s'en, n'i puet plus estre,
   S’ala ovrir une fenestre.
   Vit la lune, que ert levee,
   Lores li est s'ire doblee :
   « Dès or, » fait ele, est il enuiz :
   « Passee est ja la mie nuiz. »
   Clot la fenestre, ariere torne :
   Iriee est mout, pensive e morne.
   En mi la chambre s’aresta
   Tot en estant, si escota :
   La noise oï auques baissiee,
   Quar ja departeit la maisniee.
   A l’uis s’en vait pensive e pale,
   Si esguarda par mi la sale.
   As chamberlens vit les liz faire :
   Lores li est bien a viaire
   Que jusqu'a poi se coucheront
   E que guaires plus n'i serront.
   Par la chambre vait sus e jus,
   E sovent reguarde al pertus,
   Tant que trestuit furent couchié.
   PageV01P078
   Bien a veü e aguaitié
   Le lit ou Jason se coucha.
   Une soë maistre apela :
   Tot son conseil li a gehi,
   Car el se fiot mout en li :
   « Dreit a cel lit, » fait ele, « iras
   « Tot soavet, le petit pas ;
   « Celui qu'i gist m'ameine o tei :
   « De noise te guarde e d'esfrei.
   — Dame, » fait el, « premierement
   « Vos couchiez, si sera plus gent,
   « De la nuit est alé partie,
   « Sil tiendreit tost a vilenie
   « Qu'a couchier fusseiz a tel hore,
   « Quar bien en est mais tens e hore. »
   Fait la pucele : « Jo l'otrei. »
   Ne firent mie lonc conrei.
   En un chier lit d'or et d’argent,
   Qu’onques nus hom ne vit plus gent,
   Dont li quatre pecol egual
   PageV01P079
   Furent tuit ovré a esmal,
   A esmeraudes verdeianz
   E a rubins clers e luisanz ; —
   Coute i ot grant vouse de paile,
   Onc meillor n'en ot en Thesaile,
   Elençueus blans deugiez de seie,
   Ne cuit que nus hom meillors veie ;
   Mout i ot riches oreilliers,
   Onques pucele n'ot si chiers;
   Li covertors fu riche assez,
   D'unes bestes fu toz orlez
   Que reluisent come orpimenz;
   D'autres mout chieres fu dedenz ;
   Vous fu d’un drap sarragoceis
   D'or e de seie trestot freis ; —
   El lit se coucha la pucele,
   Que mout fu sage e gente e bele :
   Bien esteit digne d'itel lit.
   La vieille, senz autre respit,
   PageV01P080
   De la chambre s'en est eissue,
   Dreit au lit Jason est venue;
   Tot belement e en secrei
   Le traist par mi la main a sei.
   E cil s'en leva mout isnel,
   Si s'afubla de son mantel
   Tot soavet et a celé
   S'en sont dedenz la chambre entré.
   Clarté i ot, tres bien i veient,
   Car dui cierge grant i ardeient.
   La maistre a l'uis clos e serré,
   Puis l'a desci qu’al lit mené.
   Medea le senti venir,
   Si a fait semblant de dormir,
   E cil ne fu pas trop vilains :
   Le covertor lieve o ses mains.
   Cele tressaut, vers lui se torne ;
   Auques fu vergondose e morne :
   « Vassaus, » fait el, « qui vos conduit ?
   « Mout par avez veillié anuit.
   « Tel noise ai tote nuit oïe
   PageV01P081
   « Qu'or m'ere a grant peine endormie.
   — Dame, » fait il, « n’i quier guion
   « Se vos e vostre maistre non :
   « S’en vostre prison me sui mis,
   « II ne m’en deit pas estre pis. »
   La vieille ensemble les laissa,
   En autre chambre s’en entra.
   Jason a parlé toz premiers :
   « Dame, li vostre chevaliers,
   « Icil qui quites senz partie
   « Sera toz les jorz de sa vie,
   « Vos prie e requiert doucement
   « Quel receveiz si ligement,
   « Qu’a nul jor mais chose ne face
   « Que vos griet ne que vos desplace. »
   Medea respont : « Beaus amis,
   « Grant chose m’avez mout pramis :
   « Se vos le voliëz tenir,
   « Ne me porriëz plus ofrir.
   « Seürté vueil que jo en aie :
   « Puis atendrai vostre manaie.
   PageV01P082
   — Dame, a trestot vostre plaisir ;
   « Senz fauseté e senz mentir,
   « Vos en ferai tel seürtance
   « Qu’a tort avreiz vers mei dotance. »
   Une pelice vaire e grise
   Vest Medea sor sa chemise,
   Del lit s’en est a tant levee,
   Si a une image aportee
   De Jupiter le deu poissant :
   « Jason, » fait el, « venez avant.
   « Vez ci l’image al deu des cieus :
   « Jo ne vueil mie faire a gieus
   « De mei e de vos l’assemblee ;
   « Par ço vueil estre aseüree.
   « Sor l'image ta main metras,
   « E sor I'image jureras
   « A mei fei porter e tenir
   « E mei a prendre senz guerpir ;
   « Leial seignor, leial amant
   « Me seies mais d’ore en avant. »
   PageV01P083
   Jason ensi li otreia,
   Mais envers li s'en parjura ;
   Covenant ne lei ne li tint :
   Por ço, espeir, l’en mesavint.
   Mais jo n'ai or de ço que faire,
   Del reconter ne del retraire :
   Assez i a d'el a traitier,
   Ne le vos quier plus porloignier.
   Tote la nuit se jurent puis,
   Ensi com jo el Livre truis,
   Tot nu a nu e braz a braz.
   Autre celee ne vos faz :
   Se il en Jason ne pecha,
   Cele nuit la despucela ;
   Quar, s'il le voust, ele autretant.
   E quant ço vint à l'ajornant :
   « Dame, » fait il, « ne targera,
   « Desci qu’a poi ajornera;
   « Ne porrai mais guaires ester
   « Qu'il ne m'en estuisse torner.
   « Or m'est mestiers, or me bosoigne
   PageV01P084
   « Que de mei penseiz sens aloigne,
   « Quar en vos en est m’esperance
   « E mis conseuz e m’atendance. »
   Fait la danzele : « Beaus amis,
   « Sacheiz, j'en ai bien conseil pris. »
   Andui se sont del lit levé,
   Quar ja pert del jor la clarté.
   Un escrin d’or prist Medea,
   Veiant Jason le desferma,
   Si en a trait une figure
   Faite par art e par conjure :
   « Ço, » fait el, « porteras o tei;
   « Quar jo te di en dreite fei,
   « Ja, tant com tu sor tei l’avras,
   « Rien nule en terre ne criembras. »
   Après li baille un oignement,
   Ne sai com fu faiz ne coment :
   « De ço, » fait ele, « seras oinz,
   « Car de ço t’est graindre bosoinz.
   PageV01P085
   « Puis n'avras ja de feu dotance
   « Qui a ton cors face noisance.
   « Or te baillerai un anel,
   « Si ne verras ja mais plus bel ;
   « E si saches bien que la pierre
   « Ne puet estre en nul sen plus chiere.
   « Soz ciel n'a home qui seit vis,
   « Dès qu'il l'avra en son deit mis,
   « Qui ja puis crienge enchantement,
   « Feu, arme, venin ne serpent :
   « Ne li pueent faire emcombrier,
   « Ne en eve ne puet neier.
   « Tant com l'anel avras sor tei,
   « Mar avras dote ne esfrei.
   « Ancore a il autres vertuz :
   « Se tu ne vueus estre veüz,
   « La pierre met defors ta main :
   « Adonc puez bien estre certain
   « Que ja rien d'ueil ne te verra.
   « E quant ço iert qu'il te plaira
   PageV01P086
   « E que tu n'avras d'iço soing,
   « Clo la pierre dedenz ton poing :
   « Si te verra l'om come autre home.
   « Onques Oteviens de Rome
   « Ne pot conquerre cel aveir,
   « Qui cest poüst contrevaleir.
   « L'anel » fait el, « me guarde bien,
   « Quar jo l’aim plus que nule rien. »
   Après li rebaille un escrit,
   E si li a mostré e dit :
   « Jason, quant le mouton verras,
   « Ne faire ja avant un pas
   « Desci qu'aies sacrefiié,
   « Que n'en seient li deu irié :
   « Crieme sereit, se nel faiseies,
   « Que chierement le comparreies.
   « Par iço les apaieras,
   « E dementres que tul feras,
   « Cest escrit di tot belement
   PageV01P087
   « Treis feiees contre Orient :
   « Guart bien seies amenteüz.
   « Or te baillerai ceste gluz
   « Par tel maniere destempree,
   « Que ja a rien n'iert adesee
   « Dont ja mais desevree seit.
   « Grant aleüre va tot dreit ;
   « As nes e as boches as bues
   « L'espant tote, quar bien t'est ues :
   « Par ço les avras si conquis,
   « Ja feus de lor cors n'istra puis.
   « Arer les feras quatre reies,
   « Mais clo tes ieuz, que tu nes veies ;
   « Puis t'en va tot seürement
   « Combatre contre le serpent.
   « Bataille grant i troveras,
   « Mais ja mar le redoteras,
   « Quar ja vers tei n'avra poëir.
   « Or te vueil bien faire saveir :
   PageV01P088
   « Trestoz les denz fors li trairas,
   « En la terre les semeras
   « Que o les bues avras aree,
   « Qu'ensi est chose destinee
   « Qu’en autre sen ne puet pas estre.
   « Sempres verras a tez ieuz naistre
   « Des denz chevaliers toz armez
   « E de lor armes adobez:
   « En poi d'ore seront nascuz,
   « E d'eumes, d’aubers e d’escuz
   « Seront mout bien apareillié ;
   « Mais mout seront entre eus irié.
   « Veiant tes ieuz s'entrociront,
   « Si tost come il s'entreverront.
   « Adonc avras tot achevé,
   « Mais guar n'i scies oblié :
   « Por ço qu'avras eü victoire,
   « Si rent as deus merci et gloire ;
   PageV01P089
   « Treiz feiz lor fai afïlicion,
   « Après iras vers le mouton.
   « LaToison prent, lui laiester,
   « E net'i chaut plus demorer:
   « Isnelement si t’en repaire,
   « Qu'enui n'i aies ne contraire.
   « Ne te sai plus que enseignier,
   « Mais doucement te vueii preier
   « Que de tot ço rien n'obliër.
   « Dès or t’en puez hui mais aler;
   « Ne poons or plus estre ensemble :
   « Granz jorz est ja, si com mei semble. »
   Entre ses braz Jason la prent,
   Cent feiz la baise doucement ;
   Après apris deli congié,
   Dreit a son lit est repairié.
   Bien a repost e bien mucié
   Ço que cele li ot baillié :
   A grant maniere se fait liez.
   PageV01P090
   Quant en son lit se fu couchiez,
   Endormi s'est en es le pas,
   Quar de veillier esteit toz las;
   E quant il ot dormi grant piece,
   Il pot estre ja haute tierce.
   Levez s’est, e si s'apareille :
   Aler en vueut a la merveille.
   Grant paor et grant sospeçon
   Ont de lui tuit si compaignon.
   Quant Oëtès veit qu’il vueut faire,
   Bonement li prent a retraire :
   « Jason, ço saches, de ta mort
   « Ne vueil estre blasmez a tort :
   « Por çol te di, se m'en creeies,
   « Ja la le pié ne portereies.
   « Onc ne vi nul, qui i alast,
   « Qui ariere s'en retornast.
   « Li deu i ont lor guarde mise,
   « Qui ne vuelent en nule guise
   « Que hom charneus i mete main.
   « De ço somes nos bien certain :
   « Se tu i vas, fins iert de tei,
   PageV01P091
   « Mais ja ne t'iert veé par mei.
   « Force sereit que te fereie,
   « Si sai que blasmez en sereie.
   « Fai en tot ço que tu voudras :
   « Ja mar por mei le laisseras.
   Tot quant qu'Oëtès li reis dit
   Prise Jason assez petit.
   II ne se vueut plus atargier :
   De la cité s'en ist premier.
   Li reis, li prince e li baron,
   Herculès e si compaignon
   Le conveient jusqu'al rivage,
   Ou il devait prendre passage.
   Iluec li covint a passer,
   Vousist o non, un braz de mer;
   Mais estreiz ert, ne durot mie
   Guaires plus de liue e demie.
   De l'autre part ert li isleaus :
   N'ert guaires granz, mais mout ert beaus.
   Ço li ont dit, la trovera
   Ço que il quiert e ou il va.
   Lez le rivage, el sablonei,
   Prist ses armes e son conrei.
   PageV01P092
   Primes chauça ses genoillieres :
   Onc el siegle nen ot si chieres.
   D'or fin furent li esporon,
   Taillié de l'uevre Salemon.
   Après a un hauberc vestu,
   Onques mieudres forgiez ne fu :
   Tailliez ert bien a sa mesure ;
   La maille en ert serree e dure.
   Poi li pesa, quant l'ot vestu.
   Après laça un heaume agu,
   Resplendissant, de bone taille :
   Ja por arme ne fera faille.
   Li cercles ert d'or esmerez
   E des nons as deus toz letrez :
   Mout l'en teneit om a plus riche.
   Li nasaus fu d'un chier oniche :
   Qui meillor ne plus beau queïst
   PageV01P093
   De folie s'entremeïst.
   Après a ceint un brant d’acier, —
   Onques nus om ne vit plus chier,
   Si riche ne de sa valor, —
   Cler e tranchant come rasor.
   Un escu ot d'os d'olifant,
   Fort e bien fait e riche e grant :
   La bocle en fu d’or Espaneis
   E la guige tote d’orfreis.
   Un grant espié cler e luisant
   Li baillierent d’acier trenchant.
   Quant bien l'orent apareillié,
   Si a d'eus toz pris le congié.
   Baise Herculès e sa maisniee,
   Qui de lui remaint mout iriee :
   Grant duel demeinent li plusor,
   Quar paor ont de lor seignor.
   En un batel s'en est entrez,
   De la terre s'est esquipez.
   N'ot o sei autre marinier,
   Ne n'i mena point de destrier :
   PageV01P094
   Ço saveit bien, n'i vausist guaire
   A tel bosoing n'a tel afaire,
   Dreit vers l'isle nage a expleit,
   Al mieuz qu'il sot e al plus dreit.
   Medea fu en une tor :
   Vit le, si mua la color.
   Des ieuz plora, nel pol muër,
   Quant elel vit en mi la mer.
   Belement dist entre ses denz :
   « Jason, sire, beaus amis genz,
   « Mout sui por vos en grant error,
   « Quar jo vos aim de grant amor.
   « En grant dotance m'avez mise :
   « Ne puet mais estre en nule guise
   « Que jo m'en puisse aseürer,
   « Tant que vos veie retorner.
   « Grant paor ai e grant dotance
   « Que de ço n'aiez remembrance
   « Que vos ai dit e enseignié :
   « Ja mais nen avrai mon cuer lié
   « Desci que vos tienge en mes braz.
   « A toz les deus oreison faz
   « Qu'il ne seient vers vos irié. »
   PageV01P095
   A tant en plore de pitié.
   Jason a ja tant espleitié
   Que en l'isle fu essaivié.
   N’i ot puis autre demorance :
   Son escu a pris e sa lance,
   Eissuz s'en est fors del batel,
   Puis est poiez sus en l’islel.
   Les bues choisi e le serpent
   E le mouton, qui mout resplent :
   Grant clarté done l'or vermeil
   Contre la raie del soleil.
   Des nes e des boches as bues
   Eissi tel flambe e teus feus lues,
   PageV01P096
   Ço ert avis, qui l’esgardot,
   Que toz li isles embrasot.
   Jason son oignement a pris,
   Son cors en a oint e son vis.
   La figure a sacrefiiee
   Que Medea li ot bailliee ;
   Mist la sor l'eaume e atacha,
   Si come ele li enseigna.
   Après fist as deus sacrefise
   A la maniere e a la guise
   Que la pucele li ot dit,
   E treis feiees list l'escrit.
   Vers les bues ala maintenant
   Tres par mi le grant feu ardant.
   Sempres fu toz arz sis escuz,
   Mais il ne fu mie esperduz :
   La gluz es boches espandi,
   Onques puis flambe n'en eissi ;
   Lor vertu ne monta puis guaire.
   PageV01P097
   Quatre reies lor a fait faire,
   Si com li ot dit Medea ;
   Mais onc nel vit, bien s'en guarda;
   Onques n'i osa esguarder :
   Ne voleit mie trespasser
   Ço que li aveit dit s'amie,
   Quar il feïst mout grant folie.
   Quant ço ot fait, delivrement
   Ala requerre le serpent.
   Quant li serpenz le vit vers sei,
   En haut sifla e fist esfrei :
   Ses escherdes herice e tremble,
   Feu e venin li gete ensemble;
   Sovent trait fors son aguillon,
   Tote la terre art environ :
   Soz ciel n'a rien, que onc fust nee,
   Que ja eüst vers lui duree.
   Ne fust Jason si bien guarniz,
   En petit d'ore fust feniz :
   Que de l'arson, que del venin
   Sempres fust alez a sa fin;
   PageV01P098
   Mais l'oignemenz e la figure,
   Ou erent escrit li conjure,
   E li aneaus d'or qu'il portot
   Le defendeit e porguardot.
   Sor lui peceie son espié
   Sanz ço que de rien l'ait plaié;
   En mainte guise s'i essaie,
   Ainz qu'il li puisse faire plaie.
   De l’espee teus cous li done
   Que toz li isles en resone :
   N'i puet entrer, ainz s'en resort,
   Tant a la pel e dure e fort.
   Soz sei l'abati mainte feiz,
   Si angoissos e si destreiz,
   Que assez en failleit petit
   Qu’il ne l'esteint e ne l'ocit.
   Tel angoisse a, quant il l’atoche,
   Que le sanc rent par mi la boche :
   Tel angoisse a, toz en tressue ;
   Mais tant s’esforce e s'esvertue
   E tant i chaple de s'espee
   PageV01P099
   Que la teste li a coupee.
   S'un poi durast plus la bataille,
   Sempres fust morz Jason senz faille.
   Les denz en traist, sin a semee
   La terre qu'il aveit aree :
   Tantost en sont chevalier né,
   De lor armes tuit adobé.
   En es le pas se corent sore,
   Ocis se sont en petit d'ore.
   Donc ot Jason tot achevé
   E son grant travail afiné :
   Granz merciz a as deus rendues
   Des victoires qu'il a eües.
   II est venuz dreit al mouton,
   Si en a prise la toison.
   N'i voust puis faire lonc estage :
   Tost i poüst aueir damage.
   A son batel vint dreit errant,
   Si entra enz de maintenant;
   Destachié l’a, e si s'empeint,
   PageV01P100
   De tost nagier pas ne se feint.
   Medea le vit el retor,
   Que fu as estres de la tor.
   S’ele ot joie, nus nel demant,
   Quar onc greignor n’ot rien vivant :
   Li sans li revint en la chiere,
   Dès ore ataint joie pleniere.
   Herculès e li chevalier
   Virent lor seignor repairier :
   Tel joie en ont, nel set nus dire,
   Mais mout en a li reis grant ire.
   Jason est a terre venuz,
   Forz del batel s'en est eissuz.
   Receivent le joiosement
   Tuit ensemble comunaument;
   Isnelement le desarmerent
   lcil des suens qui plus l'amerent.
   Tote la gent de la contree
   I est venue e assemblee
   PageV01P101
   Por esguarder la grant merveille,
   Qu'onques ne vit nus sa pareille,
   Ne ja nen iert mais tel veüe :
   Fiere parole en ont tenue.
   La Toison ont mout esguardee ;
   Diënt que c'est chose faee.
   Bien afichent veraiement,
   S'as deus ne venist a talent,
   Ne poüst pas estre engeignié.
   Se d’eus ne li fust otreié,
   Com faitement e en quel guise
   Poüst par home estre conquise ?
   Mout ont Jason entre eus loé :
   Bien le tienent tuit a faé.
   En la cité li reis l'en meine,
   De lui honorer mout se peine.
   Si come il el palais entra,
   Encontre li vint Medea:
   Cinq cenz feiees le baisast
   PageV01P102
   Mout volentiers, se ele osast,
   Par mi les flans l'a embracié;
   Soavet li a conseillié
   Que la nuit venge a li parler,
   Quant il iert lieus, senz demorer :
   « Dame », fait il, « mout le desir ;
   « Del tot ferai vostre plaisir. »
   Li bainz li fu apareilliez :
   Quant lavez se fu e baigniez
   Isnelement s'en est eissuz ;
   Mout est de riches dras vestuz
   Que s'amie li ot transmis.
   Après sont al mangier asis ;
   Servi furent mout hautement,
   N'i ferai plus porloignement :
   Tote la quinzaine e le meis
   S'i sojornerent li Grezeis.
   Grant leisir ont li dui amant
   De faire ensemble lor talant :
   Sovent demeinent bele vie.
   Jason en a mené s’amie,
   Quant ço avint qu'il s'en ala.
   Grant folie fist Medea:
   PageV01P103
   Trop ot le vassal aamé,
   Por lui laissa son parenté,
   Son pere e sa mere e sa gent.
   Assez l'en prist puis malement ;
   Quar, si com li Autors reconte,
   Puis la laissa, si fist grant honte.
   El l’aveit guardé de morir:
   Ja puis ne la deüst guerpir.
   Trop l’engeigna, ço peise mei;
   Laidement li menti sa fei.
   Trestuit li deu s'en corrocierent,
   Qui mout asprement l’en vengierent.
   N’en dirai plus, ne nel vueil faire,
   Quar mout ai grant uevre a retraire.
   Quant en Grece furent venu,
   AI port dont il erent meü
   Ariverent joiosement :
   De grant peine e de grant torment
   Furent estors, ço lor est vis.
   Grant joie en firent lor amis :
   Fiere parole en demenerent,
   PageV01P104
   Quant la merveille remirerent.
   Mout en reçut Jason grant pris
   E grant honor, si com jo truis.
   Sis oncles l'a mout honoré ;
   Ne li a nul semblant mostré
   Qu'il fust iriez de sa venue :
   N'esteit pas chose aperceüe
   Qu'il le haïst ne qu'il vousist
   Que damages li avenist.
   De sa vie ne de son fait
   Ne sera plus par mei retrait :
   Jo ne le truis pas en cest livre,
   Ne Daires plus n'en voust escrire,
   Ne Beneeiz pas ne l'alonge,
   Ne pas n'i acreistra mençonge.
   Daires n'en fait plus mencion :
   Mais qui or veut oïr chançon
   De la plus haute uevre que seit
   Ne que ja mais oïe seit,
   PageV01P105
   Des plus granz batailles crueus,
   Des plus fieres, des plus morteus,
   Dont la riche chevalerie
   Que a cel tens ert fu perie,
   E destruite la grant cité,
   Jo l'en dirai la verité
   E retrairai trestote l’uevre,
   Si com li Autors la descuevre.
  